ทิสโก้ชี้เพิ่มพอร์ตหุ้น”ยุโรป-ญี่ปุ่น-จีน”เชื่อการปรับฐานผ่านจุดต่ำสุดไปแล้ว
ทิสโก้แนะเพิ่มพอร์ตหุ้น "ยุโรป - ญี่ปุ่น - จีน" เชื่อปรับฐานผ่านจุดต่ำสุดไปแล้ว คาดตลาดฟื้นตัวในไตรมาส 4 มองหุ้นยุโรปและญี่ปุ่นเตรียมเด้งรับปัจจัยหนุน หลัง "BoJ - ECB" ยังอัดฉีดมาตรการผ่อนคลายทางการเงิน ส่วนหุ้นจีนพื้นฐานยังดีจากแนวโน้มการฟื้นตัวของเศรษฐกิจ ขณะที่Valuation ของทั้ง 3 ตลาดยังต่ำ เป็นโอกาสลงทุน
9 พ.ย. 2558

นายคมศร ประกอบผล หัวหน้าฝ่ายกลยุทธ์การลงทุน ศูนย์วิเคราะห์เศรษฐกิจและกลยุทธ์ทิสโก้ เปิดเผยว่า ทิสโก้ยังคงมีมุมมองเป็นบวกต่อการลงทุนใน “ตลาดหุ้นยุโรป ญี่ปุ่น และ จีน” โดยมองว่าการปรับฐานของตลาดหุ้นทั้ง 3 ภูมิภาคได้ผ่านจุดต่ำสุดไปแล้ว และเชื่อว่าตลาดหุ้นจะฟื้นตัวขึ้นในไตรมาส 4 ปีนี้ เพราะ “ตลาดหุ้นญี่ปุ่น” และ “ตลาดหุ้นยุโรป” ได้รับปัจจัยหนุนจากความคาดหวังต่อการผ่อนคลายนโยบายทางการเงินเพิ่มเติมของทั้ง ธนาคารกลางญี่ปุ่น(BoJ) และธนาคารกลางยุโรป(ECB) หลังจากที่อัตราเงินเฟ้อในทั้งญี่ปุ่นและยุโรปกลับมาอยู่ในระดับติดลบอีกครั้ง ประกอบกับค่าของเงินเยนและยูโรแข็งค่าขึ้นอย่างรวดเร็วในช่วงเดือนที่ผ่านมา หลังธนาคารกลางสหรัฐฯ (Fed)ตัดสินใจคงดอกเบี้ยในเดือน ก.ย.ที่ผ่านมา
ล่าสุด ECB ได้มีการส่งสัญญาณในการประชุมเมื่อวันที่22 ต.ค. ที่ผ่านมาว่า อาจมีการผ่อนคลายนโยบายเพิ่มเติมในเดือน ธ.ค. นี้ เราคาดว่า ECB น่าจะประกาศขยายเวลา QE ไปอีก 6 เดือน จากแผนปัจจุบันที่กำหนดไว้ว่าจะสิ้นสุดในเดือน ก.ย. 2016 ไปเป็นเดือน มี.ค. 2017
สำหรับ “ตลาดหุ้นจีน” นายคมศร กล่าวว่า ในภาพรวมเศรษฐกิจจีนเริ่มฟื้นตัวดีขึ้นในช่วงไตรมาส 4 ปีนี้ ซึ่งจะช่วยคลายความกังวลของนักลงทุนต่อความเสี่ยงในการชะลอตัวอย่างรุนแรง(Hard Landing) อันเป็นสาเหตุของการปรับฐานของตลาดหุ้นจีนในรอบที่ผ่านมา โดยในสัปดาห์ที่แล้วรัฐบาลจีนเห็นชอบแผนพัฒนาเศรษฐกิจระยะ 5 ปี (2016-2020) ซึ่งประกอบด้วยการพัฒนาความเป็นเมือง (Urbanization),การปฏิรูปโครงสร้างทางเศรษฐกิจให้หันมาพึ่งพิงภาคการบริโภคแทนการลงทุน และการตั้งเป้าหมายการเติบโตทางเศรษฐกิจในปีหน้าอยู่ในช่วงไม่ต่ำกว่า 6.5%
นอกจากนี้ รัฐบาลจีนยังได้ยกเลิกนโยบายการมีบุตรคนเดียว โดยอนุญาตให้คู่สมรสมีบุตรได้ 2คน แต่ยังไม่ได้ระบุกำหนดเวลาหรือรายละเอียด แต่เชื่อว่ามีความเป็นไปได้ที่จะมีนโยบายหรือประกาศเพิ่มเติม การยกเลิกนโยบายการมีบุตรคนเดียวมีขึ้นเป็นครั้งแรกในรอบ 30 ปีนั้น สอดคล้องกับนโยบายรัฐบาลจีนที่ต้องการให้เศรษฐกิจจีนหันมาพึ่งพาการบริโภคในประเทศ ซึ่งเป็นผลดีต่อการลงทุนในตลาดหุ้นจีนและจะช่วยยกระดับ Valuation ได้ในระยะยาว